Document ID: 32008D0156

ODLOČBA KOMISIJE
z dne 18. februarja 2008
o spremembi Odločbe 2006/766/ES glede seznama tretjih držav in ozemelj, iz katerih je dovoljen uvoz ribiških proizvodov v kateri koli obliki za prehrano ljudi
(notificirano pod dokumentarno številko C(2008) 555)
(Besedilo velja za EGP)
(2008/156/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (1), in zlasti člena 11(1) Uredbe,
ob upoštevanju naslednjega:
(1)
Uredba (ES) št. 854/2004 določa posebna pravila za organizacijo uradnega nadzora proizvodov živalskega izvora. Člen 11 navedene uredbe predvideva oblikovanje seznamov tretjih držav ali delov tretjih držav, iz katerih je dovoljen uvoz posebnih proizvodov živalskega izvora, ter določa merila, ki jih je treba upoštevati pri oblikovanju takšnih seznamov.
(2)
Odločba Komisije 2006/766/ES z dne 6. novembra 2006 o določitvi seznamov tretjih držav in ozemelj, iz katerih je dovoljen uvoz školjk, iglokožcev, plaščarjev, morskih polžev in ribiških proizvodov (2), vsebuje seznam tretjih držav, ki izpolnjujejo merila iz člena 11(4) Uredbe (ES) št. 854/2004 in zato lahko jamčijo, da navedeni proizvodi, izvoženi v Skupnost, izpolnjujejo predpisane sanitarne pogoje za varovanje zdravja potrošnikov.
(3)
Priloga II navedene odločbe vsebuje seznam tretjih držav in ozemelj, iz katerih je dovoljen uvoz ribiških proizvodov v kateri koli obliki za prehrano ljudi.
(4)
Armenija je trenutno uvrščena na seznam v navedeni prilogi, vendar samo za žive, negojene sladkovodne rake. Pregled, ki ga je Komisija opravila v navedeni državi marca 2007, je pokazal, da so izpolnjene ustrezne sanitarne zahteve za toplotno obdelane in zamrznjene negojene sladkovodne rake. Zato je treba seznam za Armenijo razširiti, da bo vključeval tudi toplotno obdelane negojene sladkovodne rake in zamrznjene negojene sladkovodne rake.
(5)
Črna gora, ki je trenutno uvrščena na seznam v Prilogi II k Odločbi 2006/766/ES, vendar samo za uvoz „sveže ulovljenih celih morskih rib“, je predložila znanstvene informacije in dodatni zahtevek za odobritev uvoza sladkovodnih rakov iz navedene tretje države. Zato je treba trenutno omejitev črtati. Dovoliti je treba uvoz ribiških proizvodov.
(6)
Bosna in Hercegovina trenutno ni uvrščena na seznam v Prilogi II k Odločbi 2006/766/ES. Komisija je opravila pregled v navedeni državi med 29. avgustom in 2. septembrom 2005. Ugotovljeno je bilo, da so pristojni organi zagotovili vsa potrebna jamstva za izpolnitev ustreznih sanitarnih pogojev. Zato je treba Bosno in Hercegovino vključiti na seznam tretjih držav, iz katerih lahko države članice dovolijo uvoz ribiških proizvodov.
(7)
Bolgarija in Romunija sta trenutno uvrščeni na seznam v Prilogi II k Odločbi 2006/766/ES. Vendar ker seznam zadeva le tretje države, se je veljavnost navedenih vnosov z njunim pristopom k Evropski uniji končala. Zato je treba vnosa za navedeni državi članici črtati.
(8)
Priloga I navedene odločbe vsebuje seznam tretjih držav, iz katerih je dovoljen uvoz školjk, iglokožcev, plaščarjev in morskih polžev v kateri koli obliki za prehrano ljudi. Opomba 6 za Maroko v Prilogi II zadeva dodatne zahteve za nekatere predelane školjke. Zaradi doslednosti je zato primerno navedene zahteve prestaviti v Prilogo I.
(9)
Odločbo 2006/766/ES je zato treba ustrezno spremeniti.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Prilogi I in II k Odločbi 2006/766/ES se nadomestita z besedilom iz Priloge k tej odločbi.
Člen 2
Ta odločba se uporablja od 1. marca 2008.
Člen 3
Ta odločba je naslovljena na države članice.
V Bruslju, 18. februarja 2008

Labels: 0
3
5
6